Μελέτη των μοριακών μηχανισμών που εμπλέκονται στην αντίσταση της ινσουλίνης σε λεπτά και παχύσαρκα άτομα
Authors: Αυγέρη Αικατερίνη 
Published: September 2021

Εισαγωγή: Η παχυσαρκία θεωρείται μία παγκόσμια πανδημία και έχει δυσμενείς επιπτώσεις στην ανθρώπινη υγεία. Δυστυχώς, το φαινόμενο της νοσογόνου παχυσαρκίας δεν αφορά μόνο τους ενήλικες, αλλά και τα παιδιά και τους εφήβους. Σκοπός/μεθοδολογία:Αναπτύχθηκαν πρωτογενείς καλλιέργειες πρώιμων και ώριμων λιποκυττάρων από βιοψίες υποδόριου κοιλιακού λιπώδους ιστού χειρουργικών επεμβάσεων ρουτίνας 96 λεπτόσωμων παιδιών [δείκτη μάζας σώματος, (ΔΜΣ)<85%], και 66 παχύσαρκων παιδιών (ΔΜΣ≥95%).Τα παιδιά αυτά διαχωρίστηκαν σε δύο ομάδες: την προεφηβική (ομάδα Α, παιδιά ηλικίας 2-7 ετών και ομάδα Β, παιδιά ηλικίας 8-12 ετών) και την εφηβική (Τάννερ>Ι). Στα απομονωμένα λιποκύτταρα, πραγματοποιήθηκε απομόνωση ολικού RNA και ολικών πρωτεϊνικών εκχυλισμάτων. Με τη μέθοδο της αντίστροφης μεταγραφάσης PCR (RT-PCR),μελετήθηκε η γονιδιακή έκφραση και με τη μέθοδο της ανοσοαποτύπωσης κατά Western,μελετήθηκε η πρωτεϊνική έκφραση των εξής μορίων: CB1, Rab5, GLUT4, CAP, cCbl, APPL1,AdipoR1, αντιπονεκτίνη, PPAR-γ, Akt/PKB. Τέλος, πραγματοποιήθηκαν λήψεις δειγμάτων αίματος και έγιναν οι εξής μετρήσεις στον ορό του αίματος: Γλυκόζη νηστείας,Ολική χοληστερόλη, LDL χοληστερόλη, HDL χοληστερόλη και τριγλυκερίδια. Αποτελέσματα: Η μελέτη έδειξε ότι:(1)Δεν ανεδείχθησαν στατιστικά σημαντικές διαφορές όσον αφορά τα κλινικά χαρακτηριστικά και το βιοχημικό προφίλ των παιδιών.(2)Η πρωτεϊνική έκφραση του Rab5 έδειξε: α) σημαντική αύξηση στα ώριμα λιποκύτταρα (ΩΛ) των παχύσαρκων μικρότερων προεφηβικών της ομάδας Α σε σύγκριση με τα αντίστοιχα λεπτόσωμά τους, β) σημαντική αύξηση στα ΩΛ των λεπτόσωμων εφηβικών παιδιών της ομάδας Γ σε σύγκριση με τα αντίστοιχα προεφηβικά παιδιά και των δύο ηλικιακών ομάδων(Α&Β).(3)Η πρωτεϊνική έκφραση της Akt2 έδειξε: α) σημαντική μείωση στα προλιποκύτταρα (ΠΛ) των λεπτόσωμων μεγαλύτερων προεφηβικών παιδιών της ομάδας Βσε σχέση με τα αντίστοιχα μικρότερα προεφηβικά παιδιά της ομάδας Α, β) σημαντική αύξηση στα ΠΛ των παχύσαρκων εφηβικών παιδιών της ομάδας Γ σε σύγκριση με τα αντίστοιχα προεφηβικά παιδιά και των δύο ηλικιακών ομάδων (Ομάδα Α&Β) και γ)σημαντική αύξηση στα ΩΛ των παχύσαρκων εφηβικών παιδιών της Ομάδας Γ σε σύγκριση με τα παχύσαρκα μικρότερα προεφηβικά παιδιά της ομάδας Α. (4)Η πρωτεϊνική έκφραση του Cap έδειξε : α) σημαντική μείωση στα ΩΛ των παχύσαρκων εφηβικών παιδιών της ομάδας Γ σε σύγκριση με τα αντίστοιχα λεπτόσωμά τους και β) τάση μείωσης στα ΩΛ των παχύσαρκων εφηβικών παιδιών της ομάδας Γ σε σύγκριση με τα αντίστοιχα μεγαλύτερα προεφηβικά παιδιά της ομάδας Β.(5)Δεν ανεδείχθησαν στατιστικά σημαντικές διαφορές μεταξύ των λεπτόσωμων και παχύσαρκων προεφηβικών και εφηβικών παιδιών για τα μόρια: Αντιπονεκτίνη, AdipoR1, APPL1, cCBL, Glut4, CB1 και PPARγ. Συμπεράσματα: Η παρούσα μελέτη προσφέρει καινούργιες πληροφορίες όσον αφορά τη φυσιολογική λειτουργία του λιπώδους ιστού στα λεπτόσωμα παιδιά και των επιπλοκών της παχυσαρκίας,στο μοριακό επίπεδο, από την παιδική ηλικία. Τα αποτελέσματα δείχνουν ότι τα παιδιά μάλλον διαθέτουν μηχανισμούς προστασίας έναντι των επιπλοκών της παχυσαρκίας,ωστόσο κατά τη διάρκεια της εφηβείας φαίνεται ότι εμφανίζονται πιθανόν τα πρώτα σημεία των επιπλοκών στα λιποκύτταρα των παχύσαρκων εφήβων.